A. Belousovová, podpredsedníčka NR SR: (2008-05-15):
Ďakujem pánovi navrhovateľovi a spravodajcovi a prerušujem rokovanie o tomto bode programu. V rokovaní schôdze budeme pokračovať ďalším bodom programu, ktorým je návrh strategických zámerov činnosti Sociálnej poisťovne . Návrh ste dostali ako tlač 544 a správu výboru pre sociálne veci a bývanie ako tlač 544a. Návrh uvedie generálny riaditeľ Sociálnej poisťovne pán Ivan Bernátek. Prosím ho teraz, aby sa ujal slova. Nech sa páči. I. Bernátek, generálny riaditeľ Sociálnej poisťovne: Ďakujem za slovo. Vážený pán predseda, vážení podpredsedovia, vážené panie poslankyne, páni poslanci Národnej rady Slovenskej republiky, návrh strategických zámerov Sociálnej poisťovne predkladám na rokovanie Národnej rady Slovenskej republiky v súlade s § 122 ods. 4 písm. c) 4. bod zákona č. 461/2003 Z. z. o sociálnom poistení po tom, ako bol po prerokovaní Dozornou radou Sociálnej poisťovne v zákonom stanovenej lehote predložený na schválenie vlády Slovenskej republiky. Rokovanie vlády Slovenskej republiky o predmetnom materiáli bolo dňa 8. augusta 2007 prerušené, pretože v tom čase bola v legislatívnom procese rozsiahla novela zákona o sociálnom poistení a pripravoval sa aj návrh rozpočtu Sociálnej poisťovne na rok 2008. Upravený návrh strategických zámerov činnosti Sociálnej poisťovne zohľadňujúci schválenú novelu zákona o sociálnom poistení, ako aj schválený rozpočet Sociálnej poisťovne bol opätovane predložený na rokovanie a schválený vládou Slovenskej republiky dňa 23. januára 2008. Sociálna poisťovňa je verejnoprávna inštitúcia zriadená na výkon sociálneho poistenia a musí plniť predovšetkým úlohy vyplývajúce zo zákona o sociálnom poistení a jeho všetkých noviel, zákona o starobnom dôchodkovom sporení, ako aj ďalších osobitných predpisov. Napriek často operatívnemu režimu práce bolo však nevyhnutné definovať priority úloh tejto verejnoprávnej inštitúcie a spôsob ich realizácie, teda vhodný rámec pri riadení organizácie tak, aby jednotlivé rozhodnutia v dlhodobom časovom horizonte zaistili riadny výkon činností a rozvoj Sociálnej poisťovne. Takýmto rámcom je stratégia Sociálnej poisťovne na obdobie do rokov 2012 predložená na schválenie Národnej rade Slovenskej republiky. Stratégia Sociálnej poisťovne formuluje poslanie, základné hodnoty, víziu, prioritné strategické osi, strategické ciele Sociálnej poisťovne, opatrenia a postupy na ich dosiahnutie. Primárnou cieľovou oblasťou je klient, ktorý môže byť službami Sociálnej poisťovne uspokojený len splnením jej strategických cieľov v oblasti ľudských zdrojov za predpokladu efektívneho využívania potrebného objemu financií a optimálnych vnútorných procesov. Stratégia Sociálnej poisťovne komplexne pokrýva problematiku jej činnosti a jej realizácia si vyžiada rozpracovanie vyše 200 konkrétnych úloh rôzneho vecného a časového rozsahu a zložitosti. Viaceré úlohy pritom nie sú finančne náročné, pretože sú zamerané napríklad na zlepšenie komunikácie riadiacich a organizačných činností. Treba však uviesť, že stratégia obsahuje aj finančne náročné ciele a opatrenia, splnenie ktorých je ale nevyhnutné pre zabezpečenie riadneho výkonu činností vyplývajúcich Sociálnej poisťovni zo zákona. Plnenie týchto úloh sa bude musieť každoročne pri aktualizácii akčného plánu upresňovať, povedzme, na možnosti ich finančného krytia. Ako sa uvádza v predkladacej správe, v návrhoch na implementáciu stratégie je potrebné prihliadať nielen na dopady súvisiace s infláciou, ale aj na problémy Sociálnej poisťovne neriešené v predchádzajúcom období, predovšetkým v oblasti odmeňovania zamestnancov, starostlivosti o majetok, priestorové problémy a iné. Nie zanedbateľný finančný dopad predstavujú aj zvýšené náklady na zabezpečenie novej informačnej podpory jednotlivých činností Sociálnej poisťovne. Z týchto dôvodov je obdobie do roku 2012 finančne mimoriadne náročné. Vzhľadom na uvedené skutočnosti si vás dovoľujem, vážené panie poslankyne, vážení páni poslanci, požiadať o schválenie predloženého návrhu strategických zámerov činnosti Sociálnej poisťovne do roku 2012. Ďakujem.